2000/96/EY: Komission päätös, tehty 22 päivänä joulukuuta 1999, yhteisön verkoston piiriin Euroopan parlamentin ja neuvoston päätöksen N:o 2119/98/EY mukaisesti asteittain otettavista tartuntataudeista (tiedoksiannettu numerolla K(1999) 4015)



Virallinen lehti nro L 028 , 03/02/2000 s. 0050 - 0053



KOMISSION PÄÄTÖS, tehty 22 päivänä joulukuuta 1999, yhteisön verkoston piiriin Euroopan parlamentin ja neuvoston päätöksen N:o 2119/98/EY mukaisesti asteittain otettavista tartuntataudeista (tiedoksiannettu numerolla K(1999) 4015) (2000/96/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon tartuntatautien epidemiologisen seurannan ja valvonnan verkoston perustamisesta yhteisöön 24 päivänä syyskuuta 1998 tehdyn Euroopan parlamentin ja neuvoston päätöksen N:o 2119/98/EY(1), ja erityisesti sen 3 artiklan a-e alakohdan, sekä katsoo seuraavaa: 1) Päätöksen N:o 2119/98/EY mukaisesti perustetaan yhteisön laajuinen verkosto yhteistyön ja yhteensovittamisen edistämiseksi jäsenvaltioiden kesken komission avulla mainitun päätöksen liitteessä lueteltujen, luokkiin jaettujen tartuntatautien ehkäisyn ja valvonnan tehostamiseksi. Tätä verkostoa käytetään näiden tautien epidemiologiseen seurantaan ja varhaisvaroitus- ja reagointijärjestelmän perustamiseen. 2) Epidemiologisen seurannan osalta verkosto perustetaan aloittamalla pysyvä tietojenvaihto komission ja niiden tahojen ja/tai viranomaisten välillä, jotka kunkin jäsenvaltion tasolla ja sen alaisuudessa ovat toimivaltaisia kansallisella tasolla ja huolehtivat tartuntatautien epidemiologiseen seurantaan liittyvien tietojen keruusta. 3) Yhteisön laajuisen epidemiologisen seurannan piiriin valittavien tautien tai terveysasioiden on kuvastettava yhteisön tämänhetkisiä tarpeita, erityisesti yhteisön tason seurannan tuomaa lisäarvoa. 4) Seurattavien tautien tai terveysasioiden luetteloa on muutettava tautien esiintymisen muuttuessa ja uusien, yleistä terveyttä uhkaavien tartuntatautien ilmaantuessa. 5) Komission olisi toimitettava yhteisön verkostolle asianmukaiset tiedottamisvälineet ja varmistettava niiden olevan johdonmukaiset muiden asiaan liittyvien yhteisön ohjelmien ja aloitteiden kanssa sekä täydentävän niitä. 6) Tämän päätöksen soveltaminen ei rajoita tiettyjä eläimissä ja eläinperäisissä tuotteissa esiintyviä zoonooseja ja zoonoosien aiheuttajia koskevista suojatoimenpiteistä elintarvikkeista aiheutuvien tartunta- ja myrkytyspesäkkeiden ehkäisemiseksi 17 päivänä joulukuuta 1992 annetun neuvoston direktiivin 92/117/EY(2), sellaisena kuin se on viimeksi muutettuna Euroopan parlamentin ja neuvoston direktiivillä 1999/72/EY(3), soveltamista. 7) Tämän päätöksen pitäisi helpottaa kyseisen yhteisön verkoston integroitumista muihin pikavaroitusjärjestelmiin, joita jäsenvaltioiden tai yhteisön tasolla on perustettu niitä tauteja ja erityisiä terveysasioita varten, jotka varhaisvaroitusja reagointijärjestelmän on tarkoitus kattaa, ja siksi yhteisön verkoston toiminta tapahtuu käyttämällä EUPHIN-HSSCD-järjestelmää (Health Surveillance System for Communicable Diseases within the European Public Health Information Network, Euroopan kansanterveyden tietoverkoston terveydenseurantajärjestelmä tartuntataudeille), jossa on kolme osaa: a) varhaisvaroitus- ja reagointijärjestelmä yleisöön kohdistuvia yksittäisiä uhkia koskeville ilmoituksille, joita välittävät kunkin jäsenvaltion toimivaltaiset, yleisen terveyden suojelemiseksi mahdollisesti tarvittavien toimenpiteiden määrittämisestä vastaavat terveysviranomaiset; b) kansanterveyden kannalta oleellisten tietojen vaihto jäsenvaltioissa toimivien valtuutettujen tahojen ja viranomaisten välillä; c) jäsenvaltioiden toimivaltaisten viranomaisten ja valtuutettujen tahojen verkostot, jotka käsittelevät epidemiologiseen seurantaan valittuja tauteja. 8) Uuden käyttökelpoisen tekniikan kehitystä seurataan säännöllisesti, ja se otetaan huomioon sähköisen tietojenvaihdon parantamiseksi. 9) Kaikkia epidemiologisen seurannan piiriin valittuja tartuntatauteja tai erityisiä terveysasioita ei voida logistisista syistä välittömästi kattaa erityisesti niitä koskevilla seurantaverkostojärjestelyillä. Jotta yhteisön verkosto voisi kuitenkin aloittaa toimintansa ja kokemusten hankinnan, jäsenvaltioiden toimivaltaisten viranomaisten on levitettävä yhteisön verkostossa hallussaan olevia tarvittavia tietoja. 10) Tässä päätöksessä säädetyt toimenpiteet ovat päätöksen N:o 2119/98/EY 7 artiklalla perustetun komitean lausunnon mukaiset, ON TEHNYT TÄMÄN PÄÄTÖKSEN: 1 artikla Päätöksen N:o 2119/98/EY mukaisesti yhteisön verkoston suorittaman epidemiologisen seurannan piiriin kuuluvat tartuntataudit ja erityiset terveysasiat luetellaan tämän päätöksen liitteessä I. Seuranta olisi toteutettava kustannuksiin nähden tehokkaalla tavalla ottaen huomioon taudin luonne, toiminnassa olevat verkostot ja yhteisölle koituva lisäarvo. 2 artikla Yhteisön verkoston suorittaman epidemiologisen seurannan piiriin kuuluvien tartuntatautien ja erityisten terveysasioiden valintaperusteet esitetään liitteessä II. 3 artikla Yhteisön verkosto käyttää tämän päätöksen teknisessä täytäntöönpanossa aluksi tartuntatauteihin liittyvää terveydenseurantajärjestelmää (EUPHIN-HSSCD-järjestelmä). 4 artikla Yhteisön verkosto perustetaan tarvittaessa muokkaamalla toiminnassa olevia yhteisön tukemia seurantaverkostoja ja integroimalla ne toisiinsa samoin kuin luomalla uusia verkostoja vielä seurantaverkostojen ulkopuolella olevia tauteja varten. Mikäli tautitapauksia ei ole riittävästi vain kyseiseen tautiin keskittyvän seurantaverkoston luomiseksi, seurantatietojen vaihto perustuu yhteisön verkostossa tapauskertomuksiin. 5 artikla Tapausmäärittelyt, kerättävien ja välitettävien tietojen luonne ja laji sekä asianmukaiset epidemiologiset ja mikrobiologiset seurantamenetelmät vahvistetaan kunkin yhteisön verkostoon integroitavan tai verkostoa varten perustettavan seurantaverkon osalta. Tapausmäärittelyt ja seurantamenetelmät vahvistetaan myös niiden tautien osalta, joita koskeva tiedonvaihto perustuu ainoastaan tapauskertomuksiin. 6 artikla Jäsenvaltioiden on levitettävä yhteisön verkostossa hallussaan olevia tarvittavia tietoja, jotka on havaittu niiden kansallisessa seurantajärjestelmässä ja joita ei vielä ole katettu niitä koskevilla yhteisön seurantaverkostojärjestelyillä. 7 artikla Liitteen I luetteloon sisältymättömiä tartuntatauteja koskevia tietoja on päätöksen N:o 2119/98/EY 4 artiklan mukaisesti välitettävä yhteisön verkostolle aina, kun tämän katsotaan olevan tarpeen yleisen terveyden suojelemiseksi yhteisössä. 8 artikla Kun perustetaan erityisiä seurantaverkostoja sellaisia zoonooseja varten, joiden osalta edellytetään ihmisillä esiintyvien tapausten seurantaa direktiivin 92/117/ETY nojalla, tämä seuranta toteutetaan päätöksen N:o 2119/98/EY mukaisesti, ja direktiivin 92/117/ETY täytäntöönpanoon tarvittavat tiedot annetaan kokonaisuudessaan tätä varten käyttöön. Tämän vuoksi ihmisillä esiintyvien tautien tapausmäärittelyt ja seurantamenetelmät on mahdollisuuksien mukaan tehtävä sellaisiksi, että kerättyjä tietoja voidaan käyttää myös direktiivin 92/117/ETY tarkoituksiin. 9 artikla Jäsenvaltioiden toimivaltaisten viranomaisten on tiedotettava komissiolle muista taudeista ja erityisistä terveysseikoista, jotka otetaan asteittain yhteisön tason epidemiologisen seurannan piiriin liitteessä II lueteltujen kriteerien perusteella. 10 artikla Tämä päätös tulee voimaan 1 päivänä tammikuuta 2000. 11 artikla Tämä päätös on osoitettu kaikille jäsenvaltioille. Tehty Brysselissä 22 päivänä joulukuuta 1999. Komission puolesta David BYRNE Komission jäsen (1) EYVL L 268, 3.10.1998, s. 1. (2) EYVL L 62, 15.3.1993, s. 38. (3) EYVL L 210, 10.8.1999, s. 12. LIITE I 1 YHTEISÖN VERKOSTON PIIRIIN ASTEITTAIN OTETTAVAT TARTUNTATAUDIT JA ERITYISET TERVEYSASIAT 1.1 Jäljempänä lueteltujen tautien ja erityisten terveysasioiden seuranta toteutetaan yhteisön verkostossa tietojen yhdenmukaistetun keruun ja analyysien avulla tavalla, josta määrätään erikseen kunkin taudin tai terveysasian osalta, kun erityiset yhteisön seurantaverkostot on perustettu. 2 TAUDIT 2.1 Rokotuksin ehkäistävät taudit Kurkkumätä B-tyypin Haemophilus influenzae -tartunnat Influenssa Tuhkarokko Sikotauti Hinkuyskä Polio Vihurirokko 2.2 Sukupuoliteitse tarttuvat taudit Klamydiainfektio Gonokokki-infektio Hiv-infektio Kuppa 2.3 Virushepatiitti Hepatiitti A Hepatiitti B Hepatiitti C 2.4 Elintarvikkeista, vedestä tai ympäristöstä johtuvat taudit Botulismi Kampylobakteerin aiheuttama ripuli Kryptosporidioosi Giardiaasi Enterohemorragisten E. coli -kantojen aiheuttama infektio Leptospiroosi Listerioosi Salmonelloosi Punatauti Toksoplasmoosi Trikinoosi Yersinoosi 2.5 Muut taudit 2.5.1 Epätavallisesta aiheuttajasta johtuvat taudit Tarttuvat spongiformiset enkefalopaatit - Creutzfeld-Jakobin taudin variantti 2.5.2 Ilman kautta leviävän tekijän aiheuttamat taudit Legionelloosi Meningokokin aiheuttama sairaus Pneumokokki-infektiot Tuberkuloosi 2.5.3 Zoonoosit (muut kuin 2.4 kohdassa mainitut) Luomistauti Ekinokokkoosi Raivotauti 2.5.4 Vakavat maasta toiseen siirtyvät taudit Kolera Malaria Rutto Virusperäiset verenvuototaudit 3 ERITYISET TERVEYSASIAT 3.1 Sairaalainfektiot 3.2 Mikrobilääkeresistenssi LIITE II EPIDEMIOLOGISEN SEURANNAN PIIRIIN VERKOSTOSSA KUULUVIEN TARTUNTATAUTIEN TAI ERITYISALOJEN VALINTAKRITEERIT 1. Taudit, jotka aiheuttavat tai jotka voivat aiheuttaa runsaasti sairastumis- tai kuolemantapauksia yhteisön alueella, etenkin mikäli tautien ennaltaehkäisy vaatii yleistä yhteensovitettua toimintamallia. 2. Taudit, joiden aiheuttamista kansanterveyttä uhkaavista vaaroista voidaan tiedottaa varhaisvaroitusjärjestelmän avulla. 3. Harvinaiset vakavat taudit, joita ei todettaisi yksittäisessä jäsenvaltiossa ja joita voidaan paremmin arvioida laajemman tietämyksen pohjalta. 4. Taudit, joita varten on käytettävissä tehokkaita kansanterveyttä suojaavia ennaltaehkäisykeinoja. 5. Taudit, joiden osalta jäsenvaltioiden tekemä vertailu auttaisi kansallisten ja yhteisön tason ohjelmien arvioimista.